AIŠKINAMASIS RAŠTAS

Dėl Molėtų rajono savivaldybės tarybos 2019 m. rugsėjo 26 d. sprendimo Nr. B1-194 „Dėl Molėtų rajono savivaldybės būsto ir socialinio būsto nuomos ir naudojimo tvarkos aprašo patvirtinimo“ pakeitimo

1. Parengto tarybos sprendimo projekto tikslai ir uždaviniai:

Parengto sprendimo projekto tikslas - pakeisti Molėtų rajono savivaldybės būsto ir socialinio būsto nuomos ir naudojimo tvarkos aprašą, patvirtintą Molėtų rajono savivaldybės 2019 m. rugsėjo 26 d. sprendimu Nr. B1-194 „Dėl Molėtų rajono savivaldybės būsto ir socialinio būsto nuomos ir naudojimo tvarkos aprašo patvirtinimo“ (toliau- Aprašas) ir papildyti nauju skyriumi.

1. Siūlomos teisinio reguliavimo nuostatos:

Tvirtinant Aprašą, nebuvo nustatyta informacijos apie nuomojamus Savivaldybės socialinius ir Savivaldybės būstus skelbimo tvarka savivaldybės interneto svetainėje, todėl Aprašas papildytas nauju skyriumi, kuriame nustatyta aukščiau minėtos informacijos skelbimo tvarka.

1. Laukiami rezultatai:

Bus įgyvendintos Lietuvos Respublikos Lietuvos Respublikos paramos būstui įsigyti ar išsinuomoti įstatymo (toliau – Įstatymas) 14 straipsnio 2 dalies ir 16 straipsnio 9 dalies nuostatos.

1. Lėšų poreikis ir jų šaltiniai:

Lėšų poreikio nėra.

1. Kiti sprendimui priimti reikalingi pagrindimai, skaičiavimai ar paaiškinimai.

Įstatymo 14 straipsnio 2 dalis nustato, kad Savivaldybės tarybos nustatyta tvarka informacija apie socialinius būstus ir savivaldybės būstus, kurie nuomojami asmenims ir šeimoms šio straipsnio 1 dalyje numatytais atvejais, skelbiama savivaldybės interneto svetainėje. Apie išnuomotus Savivaldybės būstus, siekiant nepažeisti asmens duomenų apsaugą reglamentuojančių teisės aktų reikalavimų, skelbiami duomenys nurodant būsto adresą, nuomos atvejį ir šios sutarties sudarymo datą. Turto skyriaus specialistas ne vėliau kaip per 10 darbo dienų nuo sutarties sudarymo datos ar dienos, kai pasikeitė skelbiami duomenys, pateikia informaciją Viešųjų ryšių ir informatikos skyriui. Viešųjų ryšių ir informatikos skyrius gautą informaciją per 3 darbo dienas paskelbia Savivaldybės interneto svetainėje [www.moletai.lt](http://www.moletai.lt) .

Įstatymo 16 straipsnio 9 dalis nustato, kad Savivaldybės tarybos nustatyta tvarka informacija apie šio straipsnio 8 dalyje nurodytais atvejais išnuomotus socialinius būstus skelbiama Savivaldybės interneto svetainėje. Apie išnuomotus Savivaldybės socialinius būstus asmenims, neįrašytiems į sąrašą, siekiant nepažeisti asmens duomenų apsaugą reglamentuojančių teisės aktų reikalavimų, skelbiami duomenys nurodant būsto adresą, naudingąjį plotą. Turto skyriaus specialistas ne vėliau kaip per 10 darbo dienų nuo Administracijos direktoriaus įsakymo pasirašymo dienos pateikia informaciją Viešųjų ryšių ir informatikos skyriui. Viešųjų ryšių ir informatikos skyrius gautą informaciją per 3 darbo dienas paskelbia Savivaldybės interneto svetainėje [www.moletai.lt](http://www.moletai.lt) .